section_heading: Scenarij
paragraph_text: Svakog ljeta (lipanj, srpanj i kolovoz) producenti su radili okvirni kostur priče naredne sezone. Za razliku od velike većine drugih radnji serije, promjena odnosa između Joeyja i Rachel dogodila se sredinom osme sezone. Autori nisu željeli da Ross i Rachel završe tako brzo zajedno i dok su razmišljali o novom romantičnom zapletu jedan od scenarista predložio je Joeyjevu zaljubljenost u Rachel. Radnja je ubačena u sezonu, ali su glumci smatrali da će zbog takvog razvoja situacije pulika zamrziti njihove likove pa je sve ubrzo prekinuto i ponovno pokrenuto tek na samom kraju sezone. Za devetu sezonu scenaristi nisu bili sigurni koliko žele u radnju uplitati Rachelinu bebu, budući da nisu željeli da se serija počne previše fokusirati na taj događaj, ali također nisu željeli niti uopće spominjati dijete. Crane je priznao da im je trebalo dosta vremena da osmisle ideju za desetu sezonu za koju su smatrali da je potrebna točno onoliko da se završe sve dugogodišnje radnje koje su pratile seriju. Kauffman i Crane izjavili su da se ne bi vratili raditi jedanaestu sezonu, čak i kada bi svi članovi glumačke postave na istu pristali.